วิกฤตโควิด-19 ไทยพบ 4 อาการเศรษฐกิจ ต้องเร่งช่วยเหลือตามอาการ
นายเศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย (ธปท.) เปิดเผยภายในงาน Meet the Press จับอาการเศรษฐกิจ สร้างทางออกวิกฤตไทย ผ่านระบบออนไลน์ว่า จากสถานการณ์โควิด-19 พบ 4 อาการของเศรษฐกิจไทยคือ อาการแรก หลุมรายได้ขนาดใหญ่ในระบบเศรษฐกิจไทย โดยช่วงปี 2563-2564 คาดว่ารายได้จากการจ้างงานจะหายไปถึง 1.8 ล้านล้านบาท ส่วนรายได้จากการจ้างงานในปี 2565 คาดว่าจะหายไปอีกประมาณ 8 แสนล้านบาท อาการที่ 2 การจ้างงานถูกกระทบรุนแรง โดยข้อมูลการจ้างงานในไตรมาสที่ 2 ของปีนี้ ผู้มีงานทำไม่ถึง 4 ชม. ต่อวันอยู่ที่ 3 ล้านคน และคาดว่าจะเพิ่มเป็น 3.4 ล้านคนในสิ้นปีนี้ ผู้ว่างงานระยะยาว (เกิน 1 ปี) อยู่ที่ 1.7 แสนคน ผู้ว่างงานที่ไม่เคยทำงานมาก่อน อยู่ที่ 2.9 แสนคน และแรงงานย้ายถิ่นกลับภูมิลำเนาที่เพิ่มขึ้นจากภาคบริการ/อุตสาหกรรมในเมือง กลับไปยังภาคเกษตรที่มีผลิตภาพต่ำกว่า ล่าสุดอยู่ที่ 1.6 ล้านคน อาการที่ 3 การฟื้นตัวของภาคเศรษฐกิจต่างๆ ไม่เท่าเทียม แม้จะมีภาคการผลิตเพื่อส่งออกที่ฟื้นตัว แต่จ้างงานเพียงร้อยละ 8 ทำให้ผู้ได้ประโยชน์มีน้อย เมื่อเทียบกับแรงงานในภาคบริการที่มีสูงถึงร้อยละ 52 และอาการสุดท้าย ไทยถูกกระทบจากโควิด-19 หนักกว่าและจะฟื้นช้ากว่าประเทศในภูมิภาค เนื่องจากไทยพึ่งพารายได้จากนักท่องเที่ยวต่างชาติสูงสุดในเอเชีย ทำให้คาดว่าเศรษฐกิจไทยจะใช้เวลา 3 ปี จากช่วงเริ่มระบาดในการกลับสู่ระดับก่อนโควิด ขณะที่เอเชียโดยรวมใช้เวลาไม่ถึง 2 ปีธปท. ยังคงมองว่าเศรษฐกิจในปีนี้น่าจะทยอยฟื้นตัวได้ รวมถึงการท่องเที่ยว โดยมองการเติบโตของเศรษฐกิจที่ร้อยละ 3.0 ขณะเดียวกัน ธปท. มองว่าจะต้องแก้ปัญหาตามอาการ โดยอาศัยเครื่องมือด้านสาธารณสุข ที่สำคัญคือวัคซีนและมาตรการควบคุมการระบาด รวมถึงภาครัฐจะต้องมีบทบาทในการเพิ่มรายได้ให้กับธุรกิจและครัวเรือน โดยเฉพาะมาตรการการคลังที่ส่งผลกระตุ้นเศรษฐกิจ การวางนโยบายการพยุงการจ้างงานและสร้างรายได้อย่างเพียงพอ และการกู้เงินเพิ่มเติมของภาครัฐจะช่วยให้ GDP กลับมาโตใกล้ศักยภาพเร็วขึ้น และจะทำให้สัดส่วนหนี้สาธารณะต่อ GDP ในระยะยาวปรับลดลงได้เร็วกว่ากรณีที่รัฐบาลไม่ได้กู้เงินเพิ่ม เป็นต้นผู้ว่าการธนาคารแห่งประเทศไทย กล่าวด้วยว่า ในส่วนของ ธปท. มาตรการทางการเงินจะเป็นมาตรการเสริมในการช่วยดูแลภาระหนี้และเติมสภาพคล่องให้กับผู้ได้รับผลกระทบที่รายได้หายไปชั่วคราว โดยที่ผ่านมามีการดำเนินการหลายมิติ ครอบคลุมลูกหนี้ที่หลากหลาย และถูกปรับปรุงให้เหมาะสมกับสถานการณ์อย่างต่อเนื่อง เพื่อให้ความช่วยเหลือไปถึงผู้ที่ได้รับความเดือดร้อนจริง ล่าสุดได้ดำเนินมาตรการพักชำระหนี้ 2 เดือน เพื่อช่วยเหลือเร่งด่วนสำหรับลูกหนี้รายย่อยและลูกหนี้ธุรกิจ SME ที่ได้รับผลกระทบ โดยข้อมูล ณ วันที่ 31 กรกฎาคม 2564 มีลูกหนี้ธนาคารพาณิชย์ไทย แจ้งขอรับความช่วยเหลือจำนวนเงินรวม 353,705 ล้านบาท รวม 630,585 บัญชี และได้ให้ความช่วยเหลือไปแล้วเป็นจำนวนเงิน 240,642 ล้านบาท คิดเป็น 375,153 บัญชี